Ir-raba' vaċċin għal kontra l-Covid-19 mistenni jiġi approvat ir-Renju Unit fil-ġimgħat li ġejjin. Dan wara testijiet li saru fi stadju avvanzat li wrew li huwa 89% effettiv. L-istudju estensiv wera wkoll li l-vaċċin Novavax għandu 86% effettività kontra l-varjant il-ġdid. Aktar testijiet li saru wrew ukoll li huwa madwar 60% effettiv kontra l-varjant li jinsab fl-Afrika t'Isfel. Il-Prim Ministru Ingliż Boris Johnson qal li l-vaċċin ta' Novavax issa mistenni jiġi assessjat mill-Aġenzija Regolatorja tal-Mediċini u l-Prodotti tal-Kura tas-Saħħa fl-Ingilterra. F'każ li jiġi approvat, dan il-vaċċin jibda jingħata fit-tieni nofs ta' din is-sena. Intant ir-Renju Unit diġà ordna mas-60 miljun doża. Aktar minn 15-il elf persuna ta' bejn it-18 u l-84 sena ħadu sehem fit-tielet fażi tat-testijiet fejn madwar kwart minnhom kellhom aktar minn 65 sena.